CELEX: 32015R1897
Language: ro
Date: 2015-10-21 00:00:00
Title: Regulamentul de punere în aplicare (UE) 2015/1897 al Comisiei din 21 octombrie 2015 de modificare a Regulamentului (CE) nr. 2056/2001 în ceea ce privește obligația de debarcare

22.10.2015   
            
            
               RO
            
            
               Jurnalul Oficial al Uniunii Europene
            
            
               L 277/11
            
         REGULAMENTUL DE PUNERE ÎN APLICARE (UE) 2015/1897 AL COMISIEI
   din 21 octombrie 2015
   de modificare a Regulamentului (CE) nr. 2056/2001 în ceea ce privește obligația de debarcare
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (1), în special articolul 48,
   întrucât:
   
               (1)
            
            
               Regulamentul (UE) nr. 1380/2013 al Parlamentului European și al Consiliului (2) a stabilit, drept unul dintre obiectivele sale, eliminarea treptată a practicii aruncării capturilor înapoi în mare prin introducerea unei obligații de debarcare pentru capturile de specii care fac obiectul unor limite de captură. Anumite dispoziții din Regulamentul (CE) nr. 2056/2001 al Comisiei (3) privind instituirea unor măsuri tehnice suplimentare destinate reconstituirii stocurilor de cod în Marea Nordului și vestul Scoției obligă pescarii să arunce capturile înapoi în mare. Pentru a elimina incompatibilitățile dintre regulamentul respectiv și obligația de debarcare și pentru a face obligația de debarcare operațională, dispozițiile respective ar trebui să fie modificate.
            
         
               (2)
            
            
               În particular, în vederea asigurării punerii în aplicare a obligației de debarcare, Regulamentul (CE) nr. 2056/2001 ar trebui modificat prin impunerea obligației ca toate capturile neintenționate de organisme marine care aparțin unor specii care fac obiectul obligației de debarcare și care depășesc limitele privind componența capturilor să fie debarcate și scăzute din cotele alocate.
            
         
               (3)
            
            
               Măsurile prevăzute de prezentul regulament sunt conforme cu avizul Comitetului pentru pescuit și acvacultură,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 2056/2001 se modifică după cum urmează:
   
               1.
            
            
               La articolul 2, se adaugă următorul punct 3:
               „3.   «capturi neintenționate»: capturi accidentale de organisme marine care, în conformitate cu articolul 15 din Regulamentul (UE) nr. 1380/2013 al Parlamentului European și al Consiliului (4), trebuie debarcate și scăzute din cotele alocate, fie din cauză că sunt inferioare dimensiunii minime de referință pentru conservare, fie din cauză că depășesc cantitățile permise de normele privind componența capturilor sau privind capturile accidentale.
               
                  (4)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).”"
						
            
         
               2.
            
            
               Se inserează următorul articol 9a:
               „Articolul 9a
               În cazul în care capturile de organisme marine care aparțin unei specii care face obiectul obligației de debarcare depășesc procentajele sau cantitățile permise, menționate la articolul 4 alineatele (1)-(6), articolul 5 alineatul (2), articolul 6 alineatul (2), articolul 7 și articolul 8 din prezentul regulament, se aplică articolul 15 din Regulamentul (UE) nr. 1380/2013. Respectivele capturi neintenționate se debarcă și se scad din cotele alocate. Aceste capturi neintenționate nu sunt considerate a reprezenta o încălcare a procentajelor permise din componența capturilor, procentaje menționate în articolele respective”.
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 octombrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 125, 27.4.1998, p. 1.
   
      (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
   
      (3)  Regulamentul (CE) nr. 2056/2001 al Comisiei din 19 octombrie 2001 privind instituirea unor măsuri tehnice suplimentare destinate reconstituirii stocurilor de cod în Marea Nordului și vestul Scoției (JO L 277, 20.10.2001, p. 13).